ApstiprinātS  
Daugavpils pilsētas domes iepirkuma komisijas  
2018.gada 17.aprīļa sēdē, prot.Nr.2

**ATKLĀTS KONKURSS**

**„Bērnu rotaļu laukumu ierīkošanas un atjaunošanas darbi   
Daugavpils pilsētas administratīvajā teritorijā 2018.gadā”**

identifikācijas Nr. DPD 2018/35

**Atbildes uz pretendenta jautājumiem Nr.1**

Daugavpils pilsētas domes iepirkuma komisija 2018.gada 17.aprīļa sēdē (prot.Nr.2) ir izskatījusi pretendenta uzdoto jautājumu/ierosinājumu konkursa Nolikuma sakarā, un sniedz šādu atbildi un skaidrojumu:

**Jautājums/ierosinājums:** Saskaņā ar nolikuma 44.5. punktu Pretendentu kvalifikācijas (atlases) prasībām iesniedzamajiem dokumentiem kvalifikācijas novērtēšanai prasīts sekojošais: “Pretendents konkursa 2.DAĻAS līguma vadīšanai nodrošina kvalificēta būvspeciālista ceļu būvdarbu vadīšanā piesaisti, kuram iepriekšējos piecos gados (2017., 2016., 2015., 2014., 2013. gads un 2018.gads līdz piedāvājumu iesniegšanai, vai īsākā laika periodā, ja pretendents ir dibināts vēlāk) ir pieredze vismaz 2 (divu) līgumu būvdarbu vadīšanā, kas paredzēja bērnu rotaļu laukumu izbūves vai pārbūves darbu veikšanu (tajā skaitā rotaļu iekārtu piegādi un uzstādīšanu). Kvalifikācijas prasība attiecas uz konkursa 2.DAĻU.”

Minēto prasību novērtēšanai secīgi prasīts līguma izpildē iesaistāmā sertificētā atbildīgā būvdarbu vadītāja pieredzes apraksts (5.pielikums), pievienojot būvatļaujas, būvdarbu vadītāja saistību raksta, būvdarbu žurnāla, akta kopiju par izpildītajiem būvdarbiem vai cita dokumenta kopiju, kas apliecina nolikumā prasīto pieredzi – pierāda, ka attiecīgā persona ir veikusi attiecīgos pienākumus un parakstījusi attiecīgos dokumentus objektā.

Ņemot vērā augstākminēto, skaidrojam, ka bērnu rotaļu laukumu izgatavošana, piegāde un uzstādīšana ir specifiska un šaura nozare, kurā, strādājot kopš 2002.gada, esam veikuši neskaitāmu rotaļu laukumu izbūvi, labiekārtošanu un projektu realizāciju. Minēto darbu veikšanai esam reģistrēti Latvijas Republikas Būvkomersantu reģistrā, kā arī nodrošinām darbu realizāciju ar kvalificēta būvspeciālista piesaisti būvdarbu vadīšanā, kurš ir sertificēts speciālists ēku būvdarbu vadīšanā, ko apliecina atbilstošs sertifikāts. Ņemot vērā apstākli, ka ceļu, tiltu, stāvlaukumu un citu inženierbūvju projektēšana, uzraudzība un būvniecība ir specializēta joma, kas nav saistīta ar bērnu rotaļu laukumu projektēšanu un uzstādīšanu, Latvijā ir maz tādu būvspeciālistu ceļu būvdarbu vadīšanā, kas spētu kvalificēties iepirkuma “Bērnu rotaļu laukumu ierīkošanas un atjaunošanas darbi Daugavpils pilsētas administratīvajā teritorijā 2018.gadā”, Id Nr.2018/35 prasībām un kam būtu atbilstoša prasītā pieredze, tādejādi lūdzam rast iespēju veikt izmaiņas un grozījumus iepirkuma nolikumā, paredzot, ka iepirkuma 2.daļā kvalifikācijas prasību apliecināšanai Pretendents nodrošina kvalificētu būvspeciālistu ceļu vai ēku būvdarbu vadīšanā.

***Atbilde Jautājumu/ierosinājumu:*** *Konkursa 2.DAĻA, atšķirībā no konkursa 1. un 3.DAĻAS, paredz ne tikai pašu bērnu rotaļu iekārtu piegādi un uzstādīšanu zemesgabalā, bet arī zemes klātnes ierakuma būvniecību, konstruktīvu kārtu būvniecību un dažādu segumu veidu būvniecību (bruģa pievadceļiņu izbūve, gumijas seguma izbūve), kas tehnoloģiski ir ceļu un ielu būvdarbiem pielīdzināmi būvdarbi, līdz ar to pasūtītājs ir pieņēmis lēmumu, ka konkursa 2.DAĻĀ būvdarbu vadītājam, jābūt sertificētam ceļu būvdarbu vadīšanā un ieguvušam pieredzi vismaz divos objektos. Kvalifikācijas prasību izvirzīšana, ciktāl tās ir samērīgas iepirkuma priekšmeta veidam un apjomam, ir pasūtītāja prerogatīva. Konkrētajā gadījumā, kvalifikācijas prasības sasaucas ar iepirkuma priekšmetu.*

*Komisija vērš uzmanību, ka saskaņā ar konkursa Nolikuma 45.punktu, Piegādātājs var balstīties uz citu personu iespējām, ja tas ir nepieciešams konkrētā līguma izpildei, neatkarīgi no savstarpējo attiecību tiesiskā rakstura. Šādā gadījumā piegādātājs pierāda pasūtītājam, ka viņa rīcībā būs nepieciešamie resursi, iesniedzot, piemēram, šo personu apliecinājumu vai vienošanos par sadarbību konkrētā līguma izpildē. Pretendents var balstīties uz citu personu iespējām tikai tad, ja šīs personas sniegs pakalpojumus, kuru izpildei attiecīgās spējas ir nepieciešamas.*

*Līdz ar to nav nepieciešams, lai atbildīgais būvdarbu vadītājs būtu nodarbināts pretendenta uzņēmumā jau uz piedāvājumu iesniegšanas brīdi. Pietiek, ja pretendents pierāda, ka uzvaras gadījumā nodrošinās attiecīgu speciālistu.*

*Pretendents arī var izvēlēties iespēju iesniegt piedāvājumu kā piegādātāju apvienība atbilstoši Publisko iepirkumu likuma prasībām, ievērojot konkursa Nolikuma 49. - 50.punkta prasības.*

Iepirkuma komisijas priekšsēdētājs A.Streiķis